Театрхэр ди хьэщIэщ
ЩоджэнцIыкIу Алий и цIэр зезыхьэ Къэбэрдей къэрал драмэ театрым къыщызэIуахащ Кавказ Ищхъэрэм и лъэпкъ драмэ театрхэм я «Южная сцена» III фестивалыр. Зэхыхьэр къызэрагъэпэщащ УФ-мрэ КъБР-мрэ ЩэнхабзэмкIэ я министерствэхэмрэ УФ-м и Театр лэжьакIуэхэм я зэгухьэныгъэм и щIыналъэ къудамэмрэ, Станиславский Константин къызэралъхурэ илъэси 150-рэ зэрырикъум и щIыхькIэ.
ЩэкIуэгъуэм и 18-м сыхьэт 15.00-м Ингушым и Урыс къэрал музыкэ-драмэ театрым Кулиев Къайсын и цIэр зезыхьэ балъкъэр къэрал драмэ театрым щигъэлъэгъуащ Гоголь Николай и «Женитьба» спектаклыр. Пщыхьэщхьэм сыхьэт 18-рэ дакъикъэ 30-м ЩоджэнцIыкIу Алий и цIэр зезыхьэ Къэбэрдей къэрал драмэ театрым фестивалыр къыщызэIуахащ.
КъБР-м и Правительствэм и Премьер-министрым и къуэдзэ Къуэдзокъуэ Мухьэмэд кърихьэлIахэм фIэхъус гуапэ яриха нэужь, республикэм и Iэтащхьэ Къанокъуэ Арсен къыбгъэдэкI тхыгъэм къеджащ.
«Ныбжьэгъу лъапIэхэ, Кавказ Ищхъэрэм и лъэпкъ драмэ театрхэм я III фестивалым хэтхэмрэ абы кърихьэлIа хьэщIэхэмрэ сэлам гуапэ фызох. «Южная сцена» фестивалыр ди щIыналъэм зэрыщекIуэкIыр дэркIэ гуфIэгъуэщ. Театр гъуазджэм и лэжьакIуэхэм я зэфIэкIым хагъэхъуэнымкIэ, иджырей драмэ театрым и зыужьыныгъэм зыхагъэгъуэзэнымкIэ ар IэмалыфIщ. Лъэпкъ театрхэм ягъэлъэгъуэну спектаклхэм театр гъуазджэм дихьэххэм гукъыдэж къызэрыратынум, я нэгу зэрызрагъэужьынум шэч хэлъкъым. Лъэпкъ театрхэр зэщхькъым, дэтхэнэми и лэжьэ- кIэм гъэщIэгъуэн, щIэщыгъуэ хыболъагъуэ. Зэхыхьэм лъэпкъхэм я зэныбжьэгъугъэр нэхъри игъэбыдэну, гуапагъэмрэ захуагъэмрэ щытепщэ лъэпкъ хабзэ дахэхэм зригъэужьыну дыщогугъ», — итщ абы.
Ставрополь и драмэ театр Лермонтов Михаил и цIэр зезыхьэм Гибсон Уильям и «Сотворившая чудо» тхыгъэмкIэ ягъэува спектаклыр игъэлъэгъуащ.
Спектаклыр къытращIыкIащ цIыхубз телъыджэ, щIэныгъэрылажьэ, философие щIэныгъэхэм я доктор Келлер Элен и гъащIэм. Абы еплъ дэтхэнэри зэрызыщIигъэгупсысыжым шэч хэлъкъым. Псалъэм папщIэ, мылъку къэугъуеиныр япэ изыгъэщхэр абы къыхуреджэ узыншагъэм нэхъ лъапIэрэ нэхъыщхьэрэ зыри зэрыщымыIэр зэхащIыкIыну. Дэтхэнэ зыми гущIэгъу хэлъын зэрыхуейм, уи мурадыр зэрызэбгъэхъулIэнум ерыщу ухуэкIуэмэ, сыт хуэдэ Iуэхури зэрыпхузэфIэкIынум аргуэру зэ щыхьэт тохъуэ мы спектаклыр.
Iэзагъ ин зыбгъэдэлъ артистхэу Коченов Тамерлан, Бескровная Юлие, Буряк Ольгэ, Таранов Владислав, Баранниковэ Иринэ, Дюженовэ Людмилэ сымэ театреплъхэм ягу нэсу джэгуащ.
Фигу къэдгъэкIыжынщи, театр гъуазджэр фIыуэ зылъагъу хьэщIэхэмрэ республикэм исхэмрэ щэкIуэгъуэм и 22 пщIондэ зыхэвгъэгъуэзэну Iэмал фиIэнущ Дагъыстэным, Къалмыкъым, Адыгейм, Осетие Ищхъэрэ-Аланием, Ингушым, Ставрополь крайм я театр нэхъыщхьэхэм я зэфIэкIым.
ТЕКIУЖЬ Заретэ.
